Il-vot fil-Parlament Tork li bih ġiet approvata liġi li tippermetti lill-gvern jibgħat truppi fil-Libja biex jintervjenu fil-gwerra ċivili ma ntlaqgħetx tajjeb minn bosta pajjiżi, inkluż minn membri tal-komunità Libjana residenti f’Malta li pprotestaw quddiem l-Ambaxxata tat-Turkija fil-Floriana. Il-Libjani qalu li l-okkupazzjoni Torka ta’ pajjiżhom hi ta’ periklu għall-Ewropa. Il-Parlament Tork għadda liġi li tippermetti lill-Gvern jibgħat truppi fil-Libja f’mossa li twitti t-triq għal aktar koperazzjoni militari bejn Ankara u Tripli. Il-partit tal-President Tork u l-allejati tiegħu li flimkien għandhom maġġoranza fil-parlament, ivvotaw favur filwaqt li l-partiti kollha fl-oppożizzjoni ivvutaw kontra. Il-liġi għaddiet bi 325 vot favur u 184 vot kontra. It-Turkija hija alleata mal-Gvern Libjan li għandu l-appoġġ tan-Nazzjonijiet Maqgħuda u li huwa bbażżat fil-kapitali Tripli. Il-Libja talbet l-appoġġ tat-Turkija biex tiġġieled l-offensiva mill-forzi mmexxija mill-Ġeneral Khalifa Hafter li huma bbażati fil-Lvant tal-pajjiż u li għandhom l-appoġġ tar-Russja, l-Eġittu, l-Emirati Arab Magħquda u l-Ġordan. Il-kollaborazzjoni bejn il-gvern Libjan tal-Prim Ministru Fayez al-Serraj u t-Turkija ħadet spinta f’Novembru meta ffirmaw żewġ ftehim: wieħed dwar is-sigurtà u l-koperazzjoni militari u ieħor dwar il-fruntieri marittimi fil-Lvant tal-Mediterran. L-aħħar vot fil-Parlament Tork ma ntlaqax tajjeb minn diversi pajjiżi. Il-President tal-Istati Uniti, Donald Trump, f’telefonata mal-President Tork, Recep Tayyip Erdogan, wissa kontra indħil barrani fil-Libja. Fi stqarrija flimkien – il-Prim Ministri tal-Greċja u Iżrael u l-President ta’ Ċipru – wissew lit-Turkija li l-preżenza ta’ suldati tagħha fil-Libja tkun theddida perikoluża lill-istabilita’ fir-reġjun. Fil-Libja stess, l-oppożizzjoni għall-vot li ttieħed mill-Parlament Tork hi qawwija. F’Malta grupp żgħir ta’ Libjani pprotestaw quddiem l-Ambaxxata tat-Turkija fil-Floriana. Huma wissew kontra l-okkupazzjoni Torka fil-Libja għax qalu li din se taffettwa lill-pajjiżi Ewropej, fosthom Malta. Erdogan għandu pjani, li sejħu malizzjużi, għar-reġjun tal-Mediterran. Filwaqt li sostnew li huma kontra l-estremiżmu fil-Libja, iħossu li l-Ewropa u l-Istati Uniti ħallewhom waħidhom jiġġieldu lit-terroristi fil-Libja.